1921 шеран октябрехь VIII Ерригроссийн электротехникин гуламо къобал йира коьртехь Г. М. Кржижановский волу Российн электрификацин план кечъяран пачхьалкхан комиссис йина план ПАЭЛРО, ткъа оццу шеран декабрехь план чӀагӀйира IX Ерригроссий Советийн гуламо. Цунах хилира российн энергетикин дешаран ладаме историн момент: оцу хенахь Россехь долу электрийн- а, йовхотехникин а кадраш тоьуш дацара мехкан энергетикин хьалха хӀиттийна Ӏалашонаш кхочушъян. Йоцучу хенахь мехкан цхьа могӀа лакхара техникин дешаран меттигашкахь кхоьллира электротехникин а, энергетикин а факультеташ. Москохахь шолгӀа ладаме инженераш-электрикаш кечбаран юкъ хилира 1921 шарахь йиллина Москохан халкъан бахаман институтан (МХБИ; хӀинца — Российн экономикин Г.В. Плехановн цӀарах университет) электропромышленни факультет (декан — профессор Б. И. Угримов). 1930 шарахь МЛТУ электротехникин факультет (оцу хенахь декан вара профессор Я. Н. Шпильрейн) а, МХБИ электропромышленни факультет а дика кечйина лаборатореш а йолуш, лакхара квалификацин профессорийн-хьехархойн кадраш долуш яра; шине а факультето кечбора шуьйрачу профилан инженераш-энергетикаш кхаа коьртачу агӀонашкахула: электроэнергетикин , йовхоэнергетикин, гидроэнергетикин. Амма сихйина ССРС индустриализацин хьолашкахь оьшура кхин а тӀетоха иштта болу инженераш.